b'\n_START_ARTICLE_\nJerusalemin kansainv\xc3\xa4linen kristillinen suurl\xc3\xa4hetyst\xc3\xb6\n_START_PARAGRAPH_\nJerusalemin kansainv\xc3\xa4linen kristillinen suurl\xc3\xa4hetyst\xc3\xb6 (engl.  International Christian Embassy Jerusalem, ICEJ) on kansainv\xc3\xa4linen, yhteiskristillinen Israelin yst\xc3\xa4vyysj\xc3\xa4rjest\xc3\xb6. J\xc3\xa4rjest\xc3\xb6 pyrkii edist\xc3\xa4m\xc3\xa4\xc3\xa4n kristittyjen huolenpitoa juutalaisista. Suomessa j\xc3\xa4rjest\xc3\xb6 toimii nimell\xc3\xa4 Jerusalemin kansainv\xc3\xa4lisen kristillisen suurl\xc3\xa4hetyst\xc3\xb6n Suomen osasto ry (ruots. Jerusalems internationella kristna ambassads avdelning i Finland rf). J\xc3\xa4rjest\xc3\xb6 edustaa kansainv\xc3\xa4list\xc3\xa4 kristillisen sionismin ideologiaa.\n_START_SECTION_\nHistoria\n_START_PARAGRAPH_\nEgyptin parlamentti antoi kes\xc3\xa4ll\xc3\xa4 1980 lausuman, jossa Jerusalem julistettiin palestiinalaisten p\xc3\xa4\xc3\xa4kaupungiksi. T\xc3\xa4m\xc3\xa4n johdosta Israelin parlamentti knesset julisti puolestaan Jerusalemin jakamattomana Israelin ikuiseksi p\xc3\xa4\xc3\xa4kaupungiksi. Vastalauseena asialle l\xc3\xa4hes kaikki valtiot siirsiv\xc3\xa4t suurl\xc3\xa4hetyst\xc3\xb6ns\xc3\xa4 Jerusalemista Tel Aviviin._NEWLINE_Syksyll\xc3\xa4 1980 lehtimajajuhlan aikoihin Jerusalemiin oli kokoontunut tuhatkunta kristitty\xc3\xa4 23 maasta. Kes\xc3\xa4ll\xc3\xa4 tapahtuneiden asioiden johdosta he perustivat oman \xe2\x80\x9dsuurl\xc3\xa4hetyst\xc3\xb6ns\xc3\xa4\xe2\x80\x9d, jolle he antoivat nimen Jerusalemin kansainv\xc3\xa4linen kristillinen suurl\xc3\xa4hetyst\xc3\xb6. Juhlassa oli mukana Israelin virkamiesjohtoa ja jokainen 23 maan edustaja lupasi osaltaan maittensa kristittyjen tukea Jerusalemille ja Israelin maalle.\n_START_SECTION_\nToiminta\n_START_PARAGRAPH_\nJ\xc3\xa4rjest\xc3\xb6 perustaa ty\xc3\xb6ns\xc3\xa4 Jesajan kirjan jakeeseen 40:1: \xe2\x80\x9dLohduttakaa, lohduttakaa minun kansaani\xe2\x80\x9d. Kansainv\xc3\xa4lisen j\xc3\xa4rjest\xc3\xb6n ty\xc3\xb6ll\xc3\xa4 on nelj\xc3\xa4 teemaa: Israelin lohduttaminen, seurakunnan kouluttaminen, Jumalan uskollisuuden ylist\xc3\xa4minen ja anti-semitismin vastustaminen._NEWLINE_K\xc3\xa4yt\xc3\xa4nn\xc3\xb6ss\xc3\xa4 j\xc3\xa4rjest\xc3\xb6 auttaa juutalaisia alijassa eli Israeliin muuttamisessa. Sill\xc3\xa4 on p\xc3\xa4ivitt\xc3\xa4inen s\xc3\xa4hk\xc3\xb6postipalvelu ICEJ News, viikoittainen radio-ohjelma FrontPage Jerusalem, kuukausittainen yhteisty\xc3\xb6 liite The Jerusalem Postin kristityss\xc3\xa4 painoksessa ja joka toinen kuukausi ilmestyv\xc3\xa4 aikakauslehti Word from Jerusalem (suom. Sana Jerusalemista). J\xc3\xa4rjest\xc3\xb6 j\xc3\xa4rjest\xc3\xa4\xc3\xa4 vuosittaisen \xe2\x80\x9dtabernaakkeli\xe2\x80\x9d-viikon Jerusalemissa sek\xc3\xa4 tukee antisemitismin vastaisia tiedotuskampanjoita._NEWLINE_J\xc3\xa4rjest\xc3\xb6ll\xc3\xa4 on aktiivista toimintaa noin 60 maassa.\n_START_SECTION_\nICEJ Suomessa\n_START_PARAGRAPH_\nICEJ:n Suomen osasto rekister\xc3\xb6ityi yhdistykseksi 15. helmikuuta 1984. Se tiedottaa Israeliin liittyvist\xc3\xa4 asioista sek\xc3\xa4 v\xc3\xa4litt\xc3\xa4\xc3\xa4 suomalaisten apua Israeliin. Yhdistys my\xc3\xb6s j\xc3\xa4rjest\xc3\xa4\xc3\xa4 Israel-tilaisuuksia ymp\xc3\xa4ri maan sek\xc3\xa4 julkaisee suomenkielist\xc3\xa4 versiota Sana Jerusalemista -lehdest\xc3\xa4. Vuonna 2007 Suomessa oli 340 j\xc3\xa4sent\xc3\xa4.\n_START_SECTION_\nKritiikki\n_START_PARAGRAPH_\nKansainv\xc3\xa4lisen kristillisen suurl\xc3\xa4hetyst\xc3\xb6n toiminta on her\xc3\xa4tt\xc3\xa4nyt vastustusta juutalaisten keskuudessa. Heid\xc3\xa4n n\xc3\xa4kemyksens\xc3\xa4 mukaan evankelisten krisittyjen tavoitteena on k\xc3\xa4nnytt\xc3\xa4\xc3\xa4 juutalaiset kristinuskoon ja rabbien v\xc3\xa4itteiden mukaan t\xc3\xa4llaista toimintaa on harjoitettu ICEJ:n tapahtumissa. ICEJ:n toiminta liittyy Israelin oikeiston \xc3\xa4\xc3\xa4riryhmien ja er\xc3\xa4iden evankelisten kristittyjen muodostamaan yhteisymm\xc3\xa4rrykseen ja kumppanuuteen, joka tukee voimakkaasti juutalaisten paluuta raamatulliseen Israelin maahan. Evankelisten (fundamentalististen) kristittyjen mielest\xc3\xa4 t\xc3\xa4m\xc3\xa4 on Jeesuksen toisen tulemisen edellytys. My\xc3\xb6s Israelin hallitus on vahvistanut yhteyksi\xc3\xa4\xc3\xa4n konservatiivisiin (fundamentalistisiin) kristittyihin yhteis\xc3\xb6ihin erityisesti Yhdysvalloissa. N\xc3\xa4iden tukirahoitus Israelille nousee miljooniin dollareihin. Tyypillist\xc3\xa4 n\xc3\xa4ille ryhmille on, ett\xc3\xa4 ne vastustavat kaikkia alueluovutuksia ja my\xc3\xb6nnytyksi\xc3\xa4 palestiinalaisille liittyen palestiinalaisten vuonna 1967 ja my\xc3\xb6hemmin menett\xc3\xa4miin alueisiin. ICEJ v\xc3\xa4itt\xc3\xa4\xc3\xa4, etteiv\xc3\xa4t sen kannattavat hyv\xc3\xa4ksy \xc3\xa4\xc3\xa4rin\xc3\xa4kemyksi\xc3\xa4 joiden mukaan syttyy sota Jumalan ja Saatanan sotajoukkojen v\xc3\xa4lill\xc3\xa4, jossa joukoittain juutalaisia tulee kuolemaan._NEWLINE_L\xc3\xa4hi-Id\xc3\xa4n kirkkojen konferenssin (engl.  Middle East Council of Churches, MECC) kannanotot ICEJ:n toimintaan heijastelevat paikalliskirkkojen  kristilliselle sionismille kriittist\xc3\xa4 n\xc3\xa4kemyst\xc3\xa4. ICEJ j\xc3\xa4rjesti kristillisen sionismin maailmankongressin 1985 Baselissa sionismin syntysijoilla. Toinen kongressi j\xc3\xa4rjestettiin Jerusalemissa 1988. N\xc3\xa4iden kongressien tarkoituksena oli MECC:n mukaan alistaa kristillinen usko ja raamatuntulkinta palvelemaan nykyisen Israelin valtion poliittisia p\xc3\xa4\xc3\xa4m\xc3\xa4\xc3\xa4ri\xc3\xa4. Toisen kongressin julkilausuma julisti rakkautta juutalaisia ja Israelia kohtaan. MECC:n mukaan on arveluttavaa, miten kristillist\xc3\xa4 perint\xc3\xb6\xc3\xa4 k\xc3\xa4ytet\xc3\xa4\xc3\xa4n. \xe2\x80\x9dJokainen yritys pyhitt\xc3\xa4\xc3\xa4 poliittinen ideologia, valtio tai paikka niin, ett\xc3\xa4 ne siirrett\xc3\xa4isiin normaalin kritiikin ja eettisen arvioinnin ulkopuolelle, on tuomittavaa ja teologisesti ja raamatullisesti arveluttavaa\xe2\x80\x9d. Kirkkojen mielest\xc3\xa4 kritiikki ICEJ:n toimintaa kohtaan ei ole poliittista vaan teologista._NEWLINE_Er\xc3\xa4iden helluntailaisuuden j\xc3\xa4senten kannanotto, joka on alkujaan julkaistu Ristin Voitto -lehdess\xc3\xa4, kritisoi ICEJ:n toimintaa siit\xc3\xa4, ett\xc3\xa4 liike ei toimi raamatullisin perustein koettaessaan est\xc3\xa4\xc3\xa4 juutalaisten evankeliointia. \xe2\x80\x9dKristitty ei ole ensisijassa poliitikko vaan Jeesuksen todistaja\xe2\x80\x9d, allekirjoittajat toteavat. He sanoutuvat irti n\xc3\xa4kemyksest\xc3\xa4, ett\xc3\xa4 juutalaisten kokoaminen Israeliin olisi Jeesuksesta todistamisen sijaan kristittyjen ensisijainen velvoite. T\xc3\xa4ss\xc3\xa4 viitataan ICEJ:n yrityksiin est\xc3\xa4\xc3\xa4 Suomen kautta Israeliin muuttavien evankelioiminen. Johtajien mielest\xc3\xa4 kaikki Jeesukseen uskovat olivatpa juutalaisia tai pakanoita ovat Jumalan kansa. He viittaavat my\xc3\xb6s Israelin kristittyjen kokemuksiin siit\xc3\xa4, miten ICEJ on sivuuttanut heid\xc3\xa4n vaikeutensa juutalaisen yhteiskunnan keskell\xc3\xa4 halutessaan miellytt\xc3\xa4\xc3\xa4 juutalaisia.'